Мы махуэхэм
Дыгъэгъазэм и 7, махуэку
ЦIыхухэр къызэрырашэкI авиацэм и дунейпсо махуэщ. 1944 гъэм дыгъэгъазэм и 7-м Чикагэ (США) Iэ щытрадзащ цIыхухэр къызэрырашэкI кхъухьлъатэхэм я лэжьэкIэр зыубзыху конвенцэм.
Урысейм и Дзэ-Хьэрш Къарухэм я инженер-авиацэ къулыкъум и лэжьакIуэхэм я махуэщ
Къэрал Эрмитажыр къыщызэрагъэпэща махуэщ. 1764 гъэм Урысейм и пащтыхь гуащэ Екатеринэ ЕтIуанэм Бельгием, Голландием щыщ сурэтыщI зыбжанэм я IэдакъэщIэкIхэр къищэхуащ. Аращ дуней псом щыцIэрыIуэ, УФ-м и лъэпкъхэм я щэнхабзэ хъугъуэфIыгъуэ нэхъыщхьэхэм хабжэ музейм лъабжьэ хуэхъуар.
Армением щIыр щыщыхъеям хэкIуэдахэм я фэеплъ махуэщ. 1988 гъэм дыгъэгъазэм и 7 пщэдджыжьым щIыр баллибгъу и лъэщагъыу щыхъеящ Армением и ищхъэрэ щIыналъэм. А къэхъукъащIэ шынагъуэм хэкIуэдащ цIыху мин 25-м щIигъу, мин 19-м нэблагъэ ныкъуэдыкъуэ хъуащ, псэупIэншэу къэнауэ щытащ цIыху мин 530-рэ. ЩIым щыщ хъуат Спитак къалэмрэ къуажэ 58-рэ, жылэ 300-м щIигъум зэранышхуэ хуэхъуат щIыхъейр.
1725 гъэм Петербург щызэхэтащ Урысейм щIэныгъэхэмкIэ и Академием и япэ зэхыхьэр.
1732 гъэм Лондон къыщызэIуахащ Пащтыхьым и театрыр.
1877 гъэм США-м щыщ къэхутакIуэ, хьэрычэтыщIэ Эдисон Томас къигупсыса граммофоным и зэфIэкIыр игъэлъэгъуащ.
1934 гъэм Киров, Омск, Оренбург областхэмрэ Красноярск краймрэ къызэрагъэпэщащ.
1941 гъэм Япониер США-м и дзэ-тенджыз флотым и базэ нэхъыщхьэхэм я хэщIапIэ Пёрл-Харбор кхъухь тедзапIэм теуащ, апхуэдэ щIыкIэкIи Америкэр ЕтIуанэ дунейпсо зауэм хыхьэн хуей хъуащ.
1958 гъэм РСФСР-м и тхакIуэхэм я япэ съездыр къызэIуахащ.
1976 гъэм Тулэ «Къалэ-лIыхъужь» цIэр фIащащ.
1994 гъэм Осетие Ищхъэрэ — Алание Республикэм и Конституцэр къащтащ.
Парт, къэрал къулыкъущIэу, СССР-м щэнхабзэмкIэ и министру щыта Фурцевэ Екатеринэ къызэралъхурэ илъэси 107-рэ ирокъу.
Совет актёр цIэрыIуэ, РСФСР-м и цIыхубэ артист, СССР-м и Къэрал саугъэтыр зрата Вельяминов Пётр къызэралъхурэ илъэс 91-рэ ирокъу.
Урысей музыкант, уэрэджыIакIуэ, актёр, УФ-м щIыхь зиIэ и артист Мазаев Сергей и ныбжьыр илъэс 58-рэ ирокъу.
Дунейм и щытыкIэнур
«pogoda.yandex.ru»сайтым зэритымкIэ, Налшык пшэр техьэ-текIыу щыщытынущ. Махуэм хуабэр градус 1 — 2, жэщым щIыIэр градуси 3 — 2 щыхъунущ.
Дыгъэгъазэм и 8, мэрем
СурэтыщIым и дунейпсо махуэщ. Ар гъэлъэпIэныр 2007 гъэм къыхилъхьауэ щытащ «Дунейм щыпсэу лъэпкъхэм я гъуазджэ» дунейпсо зэгухьэныгъэм.
Урысей казначействэр къыщызэрагъэпэща махуэщ. 1992 гъэм УФ-м и Президент Ельцин Борис Iэ щIидзащ «Федеральнэ казначействэм теухуауэ» законым.
Узбекистан Республикэм и лъэпкъ гуфIэгъуэщ — я Конституцэм и махуэщ
Къыргъызстаным и радиомрэ телевиденэмрэ я лэжьакIуэхэм я махуэщ
Болгарием щагъэлъапIэ студентым и махуэр
1832 гъэм къызэрагъэпэщащ Урысейм IэщэкIэ ЗэщIэузэда и Къарухэм я Штаб нэхъыщхьэм и Дзэ академиер.
1955 гъэм Европэм и Советым и Парламентым а зэгухьэныгъэм и ныпыр къищтащ. Иджыпсту ар Евросоюзым и ныпщ.
1980 гъэм рок-музыкант, уэрэджыIакIуэ цIэрыIуэ, композитор, усакIуэ, художник, «Битлз» гупым (Инджылыз) и къызэгъэпэщакIуэ икIи и пашэ Леннон Джон Нью-Йорк щаукIащ.
1991 гъэм Белоруссием щыщ Вискули щIыпIэм деж РСФСР-м и Президент Ельцин Борис, Украинэм и президент Кравчук Леонид, Беларусь Республикэм и Совет Нэхъыщхьэм и УнафэщI Шушкевич Станислав сымэ Iэ щыщIадзащ СССР-р зэрыщымыIэжым, Къэрал Щхьэхуитхэм я Зэгухьэныгъэр (СНГ) къызэрызэрагъэпэщым теухуа зэгурыIуэныгъэм.
УэрэджыIакIуэ, УФ-м щIыхь зиIэ и артисткэ Шэрий Иринэ къыщалъхуа махуэщ.
Совет актрисэ, РСФСР-м щIыхь зиIэ и артисткэ Румяновэ Кларэ къызэралъхурэ илъэс 88-рэ ирокъу.
Киномрэ театрымрэ я актёр цIэрыIуэ, Урысейм и цIыхубэ артист Борисов Лев къызэралъхурэ илъэс 84-рэ ирокъу.
СССР-ми УФ-ми я цIыхубэ артисткэ, УФ-м и Къэрал саугъэтыр плIэнейрэ зыхуагъэфэща Фрейндлих Алисэ и ныбжьыр илъэс 82-рэ ирокъу.
Урысейм и цIыхубэ артист Стеблов Евгений и ныбжьыр илъэс 72-рэ ирокъу.
США-м щыщ, дуней псом щыцIэрыIуэ актрисэ, «Оскар» саугъэтыр зрата Бэсинджер Ким и ныбжьыр илъэс 64-рэ ирокъу.
Сирием щыщ адыгэ кинорежиссёр, Японием, Иракым, Иорданием щекIуэкIа кинофестивалхэм щытекIуа Анзор Нэждэт и ныбжьыр илъэс 64-рэ ирокъу.
Экономикэ щIэныгъэхэм я доктор, КъБКъУ-м и профессор Шыд Андемыркъан и ныбжьыр илъэс 63-рэ ирокъу.
Урысей актрисэ, УФ-м щIыхь зиIэ и артисткэ Голуб Маринэ къызэралъхурэ илъэс 60 ирокъу.
АР-м и цIыхубэ сурэтыщI Еутых Iэсият къыщалъхуа махуэщ.
Дунейм и щытыкIэнур
«pogoda.yandex.ru» сайтым зэритымкIэ, Налшык уэс къыщесынущ. ЩIыIэр махуэм 1 градус, жэщым градуси 2 — 1 щыхъунущ.
